郡僚出塘濼唱和詩次其韵
作者：趙鼎臣
朝代：宋

paragraphs: 水窮瘴海南，陸盡狼胥北。
祖宗受之天，以爲冠带國。
維時耶律氏，好亂樂禍賊。
夜動鼠穴中，陰計屢以默。
廷臣請加兵，薄伐陳往則。
堯舜仁如天，一言羣議塞。
幽燕亦吾民，此意多不識。
至信及豚魚，深恩被動植。
古來戰場地，父老今力穡。
耘夏水泱泱，穫秋禾翼翼。
當年守邊將，至今猶血食。
烏虖戰危事，勝敗有失得。
祖宗諱言兵，陰功千萬億。
不見陂塘上，溝塍如組織。
傳聞天驕兒，頗亦知帝力。
祖孫相付授，日夜自約勒。
慎勿負中原，天地父母德。